paragraph_text: Age of Empires II: The Age of Kings strateška je videoigra u realnom vremenu koju su razvili Ensemble Studios, a objavio Microsoft. Izdana je 1999. godine za Microsoft Windows i Macintosh te je druga igra u seriji Age of Empires. The Age of Kings smješten je u srednjem vijeku i nudi mogućnost igranja s trinaest različitih civilizacija. Cilj igrača je prikupiti resurse koji su potrebni za izgradnju gradova, stvaranje vojski i pobjedu nad svojim neprijateljima. Nudi se pet povijesno utemeljenih kampanja koje igrača ograničavaju na specijalizirane uvjete,a temelje se na pričama. Postoje tri dodatna načina igre za jednog igrača, a moguće je igranje i s više igrača.